**DARBA UZDEVUMS (precizēts)**

**“Kurzemes reģiona piekrastes tematiskā plānojuma” izstrādei**

(Kurzemes plānošanas reģiona Attīstības padomes 2023.gada 19.jūnija Lēmums Nr. 04/23)

1. **Plānošanas dokuments:** Kurzemes reģiona piekrastes tematiskais plānojums (turpmāk – Plānojums).

Plānojuma izstrāde tiek finansēta Interreg Baltijas jūras reģiona transnacionālās sadarbības programmas 2021.-2027.gadam projektā “Integrētas pārvaldības veicināšana piekrastē, ilgtspējīgi izmantojot dabas un sociālo kapitālu” (Fostering integrated governance for the joint sustainable use of human and natural capital in the near shore zone” ), akronīms - Baltic Sea2Land (turpmāk – Projekts). Projekta īstenošanas laiks – no 2023.gada 1.janvāra līdz 2025.gada 31.decembrim.

Projekta mērķi ir (1) veicināt integrētas daudzlīmeņu pārvaldības pieeju ar daudzdimensionālu sadarbību starp dažādiem pārvaldības līmeņiem un ekonomikas sektoriem, vietējām kopienām ilgtspējīgai jūras piekrastes ūdeņu un piekrastes sauszemes daļas plānošanai, kā arī (2) dažādu iesaistīto pušu interešu līdzsvarošana plānošanas procesā un risinājumu izstrāde.

Projektā ir plānotas vairākas darbības, kas sniegs būtisku pienesumu Plānojuma izstrādē, t.i., attiecībā uz piekrastes teritorijām (piekrastes pagastu un citos pieejamos griezumos) tiks aktualizēti dažādi vides un sociālekonomiskie un telpiskie dati, tiks izstrādāts tiešsaistes plānošanas rīks Baltic Sea2Land Navigator kā atbalsta instruments piekrastes attīstības plānošanā iesaistītajiem.

Šajā Projektā VARAM veiks starpnovērtējumu “Valsts ilgtermiņa tematiskā plānojuma Baltijas jūras piekrastes publiskās infrastruktūras attīstībai līdz 2030.gadam”

1. **Plānojuma mērķis:** Stiprināt līdzsvarotu Kurzemes piekrastes attīstību, sabalansējot ekonomisko attīstību ar dabas un kultūras mantojuma vērtību saglabāšanu, vietējo kopienu interesēm.
2. **Plānojuma pamatojums**

Teritorijas attīstības plānošanas likuma 2. pants nosaka, ka teritorijas attīstība tiek plānota tā, lai varētu paaugstināt dzīves vides kvalitāti, ilgtspējīgi, efektīvi un racionāli izmantot teritoriju un citus resursus, kā arī mērķtiecīgi un līdzsvaroti attīstīt ekonomiku.

Šī likuma 11. panta pirmā daļa nosaka, ka plānošanas reģions izstrādā un apstiprina plānošanas reģiona ilgtspējīgu attīstības stratēģiju un attīstības programmu. Taču vienlaikus šī likuma 32. panta pirmā daļa nosaka, ka visos teritorijas attīstības plānošanas līmeņos var izstrādāt tematiskos plānojumus, kuru darbības termiņu nosaka institūcija, kas apstiprina attiecīgo tematisko plānojumu.

Teritorijas attīstības plānošanas likuma 1. panta 5. punkts nosaka, ka tematiskais plānojums ir teritorijas attīstības plānošanas dokuments, kurā atbilstoši plānošanas līmenim risināti specifiski jautājumi, kas saistīti ar atsevišķu nozaru attīstību (piemēram, transporta infrastruktūra, veselības aprūpes iestāžu un izglītības iestāžu izvietojums) vai specifisku tematu (piemēram, inženiertīklu izvietojums, ainaviski vērtīgas teritorijas un riska teritorijas).

Ministru kabineta noteikumu Nr.402 “Noteikumi par plānošanas reģionu teritorijas attīstības plānošanas dokumentiem” 2.3. nodaļā ir noteiktās vispārīgs tematisko plānojumu saturs, kas tiek detalizēts šajā Darba uzdevumā.

1. **Plānojuma teritorija un robežas**
	1. Saskaņā ar “Valsts ilgtermiņa tematisko plānojumu Baltijas jūras piekrastes publiskās infrastruktūras attīstībai līdz 2030.gadam” par Plānojuma teritoriju tiek noteiktas piekrastes pašvaldību teritoriālās vienības, kas robežojas ar jūru (piekrastes pagasti un pilsētas), tai skaitā (saskaņā ar Zemes pārvaldības likumu) jūras piekrastes josla, t.i., jūras piekrastes ūdeņi (2 km platumā no krasta līnijas) un jūras piekrastes sauszemes daļa (no krasta līnijas līdz vietai, kuru sasniedz augstākās bangas) Kurzemes reģionā.
	2. Atsevišķu jautājumu izpētei vai risinājumu izstrādei teritorija var atšķirties, ņemot vērā konkrētā jautājuma specifiku.
2. **Darba uzdevumi**
	1. **Izstrādāt stratēģiski telpisku dokumentu “Kurzemes reģiona piekrastes tematisko plānojumu”**, ietverot nozīmīgākās līdzšinējās tendences un nākotnes prognozes, piekrastes telpas attīstības prioritātes, rādītājus uzraudzībai un novērtējumam, kā arī dažādu jautājumu detalizētu izpēti, reģionāla līmeņa telpisku attēlojumu, konkrētas attīstības rekomendācijas un priekšlikumus reģionam, pašvaldībām un citām ieinteresētajām pusēm.
	2. Plānojuma izstrādes ietvaros jāveic šādi darba uzdevumi:
		1. Identificēt un raksturot **nozīmīgākās** **līdzšinējās tendences** (vēlams kopš 2015.gada) **un nākotnes prognozes** (līdz 2030. un 2050. gadam)Kurzemes piekrastē. Raksturojumā ietvert informāciju par sociālekonomiskām, demogrāfiskām izmaiņām, par zilās ekonomikas tautsaimniecības nozaru attīstību, par dabas, vides un kultūras vērtību izmaiņām, par klimata pārmaiņu ietekmi, par krasta eroziju, kā arī citu papildus informāciju pēc nepieciešamības. Nākotnes prognozes līdz 2050.gadam tiks izmantotas Latvijas ilgtermiņa attīstības stratēģijas līdz 2050.gadam izstrādes gaitā, lai sniegtu pamatotu viedokli par mērķtiecīgu Kurzemes piekrastes teritoriju attīstību.
		2. **Izstrādāt reģionāla līmeņa telpiski funkcionālu iedalījumu, integrējot novērtējumus no 5.2.4. apakšpunktos definētajām tēmām un secinājumus no 5.2.1. punktā norādītā.**
			* 1. Apkopot informāciju par piekrastes teritoriju izmantošanu, t.i., dažādiem funkcionālās izmantošanas veidiem (piemēram, apdzīvotās, dabas vērtību, militārās un cita veida teritorijas), nozīmīgākajām konfliktsituācijām starp dažādām ieinteresētajām pusēm, tai skaitā apkopot pašvaldību praksi attiecībā uz pludmales zonējumu un funkcionālajiem izmantošanas veidiem 2 km jūrā (īpašu uzmanību pievēršot potenciālajai jūras piekrastes ūdeņu izmantošanai).
				2. Ņemot vērā 5.2.2.1.1. punktā identificētos izmantošanas veidus, kā arī iekļaujot novērtējumus no 5.2.4. apakšpunktiem, sagatavot priekšlikumus reģionāla mēroga piekrastes funkcionālajam zonējumam[[1]](#footnote-1). Par būtiskākajām konfliktsituācijām piekrastes teritorijā sniegt priekšlikumus vēlamajiem risinājumiem un attīstības virzieniem. Telpisko (kartogrāfisko) attēlojumu veidot gan vienā vizuālā materiālā, gan pa tēmām. Papildus Plānojumam, sagatavotais materiāls tiks izmantots arī kā papildinošs materiāls spēkā esošai Kurzemes plānošanas reģiona Ilgtspējīgas attīstības stratēģijas telpiskās attīstības perspektīvas daļai, tādejādi detalizētāk raksturojot piekrastes teritorijas.
		3. Izstrādāt sabalansētas reģionāla līmeņa piekrastes telpas attīstības prioritātes, balstoties uz izvērtētajām 5.2.1., 5.2.2. un 5.2.4. punktos veiktajām analīzēm un iegūto informāciju.
		4. Veikt šādu jautājumu detalizētu izpēti un telpisko informāciju attēlot kartogrāfiski ar reģionāla līmeņa nozīmi:
			1. **Piekrastes publiskā infrastruktūra un attīstāmās vietas.**
				1. Apkopot piekrastes pašvaldību praksi par publisko piekļuves vietu jūrai (noejas un nobraukšana pie jūras) iedalījumu tematisko plānojumu, teritorijas plānojumu, saistošo noteikumu kontekstā. Identificēt, vai pašvaldību līmenī tiek noteiktas prioritātes attiecībā uz publisko piekļuves vietu jūrai izveidi vai plašākas publiskās infrastruktūras izveidi un pēc kādiem kritērijiem.
				2. Apkopot piekrastes pašvaldību pieeju piekrastes publiskās infrastruktūras apsaimniekošanā, īpaši laika periodā, kad ir visintensīvākais apmeklējums. Sagatavot priekšlikumus efektīvākam apsaimniekošanas modelim visintensīvākā apmeklējuma laikā.
				3. Pārskatīt sākotnēji definēto attīstāmo vietu sarakstu, prioritārās vietas (definētas Valsts ilgtermiņa tematiskajā  plānojumā Baltijas jūras piekrastes publiskās infrastruktūras attīstībai līdz 2030. gadam), to izdalīšanas kritērijus un identificēt, vai nepieciešamas izmaiņas sarakstā, kritērijos[[2]](#footnote-2). Procesā sadarboties ar pašvaldībām. Pamatot izmaiņu nepieciešamību un sniegt priekšlikumus par izmaiņām kritērijos.
				4. Sagatavot priekšlikumus publisko piekļuves vietu jūrai (noejas un nobraukšana pie jūras) iedalījumam kategorijās pēc to nozīmīguma, nosakot kritērijus (piem., apmeklētāju skaits, galvenokārt tūristi vai vietējie iedzīvotāji, radītā antropogēnā slodze, peldvietas statuss, glābēju pieejamība, autotransporta novietošana un cita saistītā infrastruktūra, attīstāmās vietas u.c.). Sagatavot karti ar publisko piekļuves vietu jūrai iedalījumu kategorijās, tai skaitā iekļaujot kartē arī kritēriju rādītājus.
				5. Balstoties uz iegūto informāciju un analīzi, sagatavot pašvaldībām vienojošas vadlīnijas publisko piekļuves vietu jūrai infrastruktūras izveidei, tai skaitā infrastruktūras noturībai pret klimata izmaiņām. Izvērtēt nepieciešamību veidot atšķirīgus ieteikumus dažāda lieluma pašvaldībām/ teritorijām (piem., valstspilsētām, pilsētām, ciemiem, u.tml.). Vadlīnijas veidot kā vizuāli viegli uztveramu materiālu. Tām jāietver minimālais infrastruktūras nodrošinājuma raksturojums, kā arī turpmākajos attīstības posmos iekļaujamā infrastruktūra. Detalizētāku un tehnisku informāciju pievienot kā pielikumus. Vadlīnijās iekļaut arī labās prakses piemērus.
			2. **Piekrastes apmeklētība.**
				1. Balstoties uz pētījuma rezultātiem, ir jāizdala tās vietas, kur sezonāli veidojas pārāk liela apmeklētāju slodze (apmeklētāju slodze uz vidi, infrastruktūru, vietējo kopienu un citiem aspektiem).
				2. Sniegt priekšlikumus un modelēt dažādus rīcību variantus tam, kā mazināt apmeklētāju slodzi konkrētajās vietās, piemēram, pārvirzīt apmeklētājus uz citu vietu, tur piedāvāt ērtāku infrastruktūru vai citi varianti.
			3. **Apbūve piekrastē, tai skaitā klimata pārmaiņu ietekme**
				1. Raksturot apbūves tendences Kurzemes piekrastē (vēlams kopš 2015.gada) publiskai un individuālai apbūvei pēc pielietojuma veida.
				2. Apkopot informāciju par pašvaldību praksi saglabāt tradicionālo piekrastes apbūvi, kultūrvidi. Sniegt labās prakses piemērus. Sagatavot ieteikumus pašvaldībām, lai saglabātu tradicionālo piekrastes apbūves raksturu, kultūrvidi.
				3. Kontekstā ar apbūves tendencēm, raksturot vides piesārņojuma riskus un apsaimniekošanas problēmas, piemēram, notekūdeņu noplūdes, neatbilstošas kapacitātes notekūdeņu infrastruktūra, sezonālās apdzīvotības ietekme uz vidi, meliorācijas sistēmu apsaimniekošana, u.c. Sniegt problēmvietu uzskaitījumu un raksturīgākās problēmas.
				4. Veikt novērtējumu un sniegt prognozes par klimatu pārmaiņu ietekmi uz apbūvi piekrastē. Raksturot piemērus.
				5. Iegūto informāciju par apbūvi pēc iespējas atspoguļot kartogrāfiski.
			4. **Zilā ekonomika – attīstības tendences un potenciāls**
				1. Veikt analīzi par zilās ekonomikas tautsaimniecības nozarēm Kurzemes piekrastē un/ vai reģionā (tūrisms un rekreācija; ostu darbība, kuģu būve un remonts; zvejniecība, zivju pārstrāde, akvakultūra; atjaunojamo enerģijas resursu (vēja, ūdens, viļņu, biomasas u.c.) izmantošana) un raksturot tendences nozaru griezumā, nozaru savstarpējo saistību.
				2. Sniegt rekomendācijas par zilās ekonomikas attīstības iespējām Kurzemes piekrastē, iespējamiem jauniem ilgtspējīgas jūras un piekrastes ekonomikas veidiem.
1. Ar reģionāla mēroga piekrastes funkcionālo zonējumu tiek saprasts, ka piekrates teritorija *(piekrastes pašvaldību teritoriālās vienības, kas robežojas ar jūru (piekrastes pagasti un pilsētas), pludmales daļa un jūras piekrastes ūdeņi (2 km platumā no krasta līnijas))* tiek telpiski iedalīta dažādās zonās, atkarībā no izmantošanas veidiem. Tie var būt ostu darbība, apdzīvotas vietas, īpaši aizsargājamas dabas teritorijas, pludmales zonējums, moli, piestātnes jūrā 2 km attālumā no krasta, u.tml. [↑](#footnote-ref-1)
2. Valsts ilgtermiņa tematiskais  plānojums Baltijas jūras piekrastes publiskās infrastruktūras attīstībai līdz 2030. gadam, 1.pielikums. [↑](#footnote-ref-2)